Sabinet | Sewe M-bleme vir Marlene (van Niekerk) en Marlene (Dumas) : &apos;n metatekstuele lesing van Memorandum : &apos;n verhaal met skilderye
oa Litnet Akademies : &apos;n Joernaal vir die Geesteswetenskappe, Natuurwetenskappe, Regte en Godsdienswetenskappe - Sewe M-bleme vir Marlene (van Niekerk) en Marlene (Dumas) : &apos;n metatekstuele lesing van Memorandum : &apos;n verhaal met skilderye
Article Title Sewe M-bleme vir Marlene (van Niekerk) en Marlene (Dumas) : &apos;n metatekstuele lesing van Memorandum : &apos;n verhaal met skilderye © Publisher: Litnet Journal Litnet Akademies : &apos;n Joernaal vir die Geesteswetenskappe, Natuurwetenskappe, Regte en Godsdienswetenskappe Author Adele Nel
Abstract Metrics Related Content Abstract Die doel van hierdie artikel is om &apos;n metatekstuele dialoog tussen Marlene van Niekerk in die roman Memorandum : &apos;n verhaal met skilderye (2005) en die beeldende kunstenaar Marlene Dumas se oeuvre te identifiseer. Memorandum word gekenmerk deur multitekstualiteit, sodat die leser noodwendig betrek word in &apos;n "spel van verwysing en dekonstruksie van verwysing, van herkenning en vervreemding" (Van Niekerk 2006). Hoewel Dumas nêrens eksplisiet in die literêre teks genoem word nie, kan sy op grond van Umberto Eco se sogenaamde intertekstuele kennis, dit wil sê die leser of kyker se vermoë om indirekte verwysings na ander tekste te herken, by &apos;n kreatiewe verkenning van Memorandum betrek word. Sodoende word gefokus op die gesprek en gevolglike kruisbestuiwing tussen literêre en visuele tekste. Dit is veral die katalogusopstel vir &apos;n retrospektiewe uitstalling in New York (2005), onder die titel : "Marlene Dumas - Selected works", wat as belangrike metateks betrek word. Die katalogus het as inleiding &apos;n uitvoerige essay deur Marlene van Niekerk getiteld "Seven M-blems for Marlene Dumas", waarin sy die essensie van Dumas se werk op pittige en oorspronklike wyse bespreek. My gevolgtrekking na aanleiding van hierdie essay is dat die embleme wat Van Niekerk aan Dumas toeken, ook op Van Niekerk en Memorandum van toepassing gemaak kan word. Indien hierdie embleme ontgin word, kan dit die belangrikste aspekte van die roman verreken, en terselfdertyd die lees van Memorandum verander en verryk. Dit is voorts Van Niekerk se interpretatiewe uitsprake oor Dumas se oeuvre wat veral lig werp op nie alleen Dumas se oeuvre nie, maar ook op Van Niekerk se eie skryfwerk indien hulle met mekaar in verband gebring word. Die veelkantigheid van Van Niekerk se skryfproses en moontlike denkprosesse word gevolglik ook betrek.